KOMISSION PÄÄTÖS N:o 2237/73/EHTY,

tehty 20 päivänä heinäkuuta 1973,

yritysten toimitettavista investointeja koskevista tiedoista 16 päivänä marraskuuta 1966 tehdyn korkean viranomaisen päätöksen N:o 22-66 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen ja erityisesti sen 54 artiklan,

sekä katsoo, että

korkean viranomaisen 16 päivänä marraskuuta 1966 tekemässä päätöksessä N:o 22-66(1) vahvistettiin etukäteen tiedoksi annettavien investointien vähimmäismäärät,

tekniikan kehityksellä on taipumus lisätä tuotantovälineiden yksikkökokoja, ja että investointikustannukset yksikköä kohden kasvavat sekä näiden kasvavien kokojen takia että myös uusien laatuvaatimusten sekä varusteiden hintojen nousun takia,

yrityksen tuotantomahdollisuuksien lisäyksen vaikutus on ainakin rauta- ja terästeollisuudessa vähäisempi kuin vuonna 1966 kun otetaan huomioon yleisten tuotantomahdollisuuksien kasvu laajentuneessa yhteisössä,

näissä olosuhteissa päätöksen N:o 22-66 2 artiklassa vahvistetut määrät (500 000 EVS-laskentayksikköä uusia laitoksia koskeville tiedonannoille ja 1000 000 EVS-laskentayksikköä laitosten korvaamista tai muuntamista koskeville tiedonannoille) ja 7 artiklassa vahvistetut määrät (1 000 000 EVS-laskentayksikköä suljettujen laitosten korvaamiskustannuksista) eivät enää vastaa nykyisiä taloudellisia ja teknisiä tietoja,

näitä muutoksia lukuun ottamatta päätöksen N:o 22-66 määräysten on jäätävä voimaan muutoksitta,

terästuotantoa koskevilla investointiohjelmilla, vaikka ne eivät yleensä aiheuta merkittäviä ennakoitavia kuluja, on suuren lukumääränsä takia merkittäviä vaikutuksia yhteisön tuotantokykyyn ja tämän vuoksi niistä on edelleen annettava ennalta tieto riippumatta siitä, mitkä niiden arvioidut kokonaiskustannukset ovat,

on tärkeää, että komissiolle ilmoitetaan merkittävien rauta-, teräs- ja hiiliteollisuuslaitosten kuten hiilikaivosten ja koksaamojen sulkemisesta ja että yritysten tekemät ilmoitukset määritellään tarkoitettujen laitosten korvaamiskustannusten eikä kirjanpidollisen jäännösarvon perusteella; tällaisten laitosten teoreettiset korvaamiskustannukset ylittävät usein 5 000 000 EVS-laskentayksikön määrän ja sen takia yritysten velvollisuudet muuttuvat vain vähän mitä tulee yhteisön kannalta tärkeiden laitosten sulkemiseen, ja

korkealle viranomaiselle tiedoksi annetuissa ohjelmissa tapahtuneista suurista muutoksista on tehtävä korjaava tiedonanto päätöksen N:o 22-66 3 ja 4 artiklassa määrätyissä muodoissa ja määräajoissa; päätösten katsotaan merkitsevän suuria muutoksia, jos ne joko viivästyttävät ohjelman toteuttamista vähintään vuodella tai kaksinkertaistavat arvioidut kustannukset tai vähentävät ne puoleen taikka lisäävät tai vähentävät arvioitua tuotantokykyä vähintään kahdellakymmenellä prosentilla,

ON TEHNYT TÄMÄN PÄÄTÖKSEN:

1 artikla

Päätöksen N:o 22-66 2 artiklassa olevat määrät, jotka ovat 500 000 EVS-laskentayksikköä tiedonannoille investointiohjelmista, jotka koskevat uusia laitoksia ja 1 000 000 EVS-laskentayksikköä investointiohjelmista, jotka koskevat laitosten korvaamista tai muuntamista, korvataan molemmat 5 000 000 EVS-laskentayksikön määrällä.

2 artikla

Päätöksen N:o 22-66 7 artiklassa tarkoitettu miljoonan EVS-laskentayksikön määrä, joka koskee suljettujen laitosten korvaamiskustannuksia, korvataan 5 000 000 EVS-laskentayksikön määrällä.

3 artikla

Tämä päätös tulee voimaan 1 päivänä syyskuuta 1973.

Tämä päätös on kaikilta osiltaan sitova, ja sitä noudatetaan sellaisenaan kaikissa jäsenvaltioissa.

Tehty Brysselissä 20 päivänä heinäkuuta 1973.

Komission puolesta

Puheenjohtaja

Francois-Xavier ORTOLI

(1) EYVL Erityispainos, 1965/66